
ועדת העבודה, הרווחה והבריאות
04/12/2013

הכנסת התשע-עשרה
נוסח לא מתוקן

מושב שני
<פרוטוקול מס' 116>
מישיבת ועדת העבודה, הרווחה והבריאות
יום רביעי, א' בטבת התשע"ד (04 בדצמבר 2013), שעה 10:00
<סדר היום:>
<הצעת חוק הביטוח הלאומי (תיקון - דמי לידה לעובד שבת זוגו אינה מסוגלת לטפל בילד מחמת נכות או מחלה), התשע"ג-2013>
נכחו:

<חברי הוועדה:> 
חיים כץ – היו"ר
יעקב מרגי

מיקי רוזנטל

קארין אלהרר
<מוזמנים:> 
	מיכאל דור
	–
	ס.ראש מינהל רפואה, משרד הבריאות

	מאיה טאוסיג
	–
	עו"ד, לשכה משפטית, משרד הכלכלה

	יעל מינץ
	–
	יועצת השר, משרד הרווחה

	מוחמד מסאלחה
	–
	משרד ראש הממשלה

	איה דביר
	–
	משרד המשפטים

	דב בארי
	–
	משרד האוצר

	חזקיה ישראל
	–
	התאחדות התעשיינים

	שונטל וסרשטיין
	–
	מינהל המחקר, המוסד לביטוח לאומי

	אלון תמר
	–
	מרכז בכיר מחלקת ילדים, המוסד לביטוח לאומי

	מיכל מזוז
	–
	עו"ד לשכה משפטית, המוסד לביטוח לאומי

	מאירה בסוק
	–
	יועצת משפטית, נעמ"ת

	דבי שדה
	–
	ראש הקליניקה לשוויון ולזכויות אדם

	זכריה רייך
	–
	לוביסט, פרילוג

	עמוס טל
	–
	לוביסט, כהן רימון כהן


<ייעוץ משפטי: >
ענת מימון
<מנהל/ת הוועדה:>
וילמה מאור
<רישום פרלמנטרי:>
רויטל יפרח
<הצעת חוק הביטוח הלאומי (תיקון - דמי לידה לעובד שבת זוגו אינה מסוגלת לטפל בילד מחמת> 
נכות או מחלה), התשע"ג-2013
<היו"ר חיים כץ:>
בוקר טוב. אנחנו מסיימים עוד שבוע. יום רביעי בשבוע, א' בטבת, ראש חודש, ה-4 בדצמבר 2013. אני מתכבד לפתוח את ישיבת ועדת העבודה, הרווחה והבריאות בנושא: הצעת חוק הביטוח הלאומי (תיקון – דמי לידה לעובד שבת זוגו אינה מסוגלת לטפל בילד מחמת נכות או מחלה), התשע"ג-2013, של חברת הכנסת קארין אלהרר, חיים כץ ואין פה יותר כאלה שהצטרפו. יש עוד שניים שהצטרפו אבל הם לא באו אז הם אינם. הכנה לקריאה הראשונה. קארין, בואי תגידי מה יש לך להגיד.
<קארין אלהרר:>
תודה אדוני היושב ראש.

<יעקב מרגי:>
רגע, אנחנו רוצים לדעת אם זו הצעת החוק הראשונה שלך?
<קארין אלהרר:>
זאת הצעת החוק הראשונה שלי.

<יעקב מרגי:>
אז זה אירוע חגיגי.

<קארין אלהרר:>
כן, היום זה יום מרגש. היום גם הצעת חוק ראשונה - -

<היו"ר חיים כץ:>
היום היא תעבור להכנה לקריאה הראשונה.

<קארין אלהרר:>
הלוואי, הלוואי.

<היו"ר חיים כץ:>
היא תעבור. אנחנו הבטחנו לה שתעבור ראשונה ואת כל שאר ההבנות נעשה בין השנייה לשלישית. תהיי רגועה.

<מיקי רוזנטל:>
כל מי שמתנגד שיצא מהחדר, לא?
<היו"ר חיים כץ:>
לא. אמרת לי שאתה תומך... אני מתנצל.
<קארין אלהרר:>
הצעת החוק מבקשת לתקן את חוק הביטוח הלאומי באופן שאישה נכה, שאין ביכולתה לטפל בילד ושהיא לא זכאית לקבלת דמי לידה בשל העובדה שהיא עם נכות או מוגבלות, בין שנוצרה קודם ללידה ובין במהלך הלידה עצמה, ההצעה מבקשת לתת לבעל דמי לידה על מנת שהוא יוכל להיות בבית ולטפל בילד. מדובר בהצעה שאמורה להביא למצב של קוהרנטיות בחקיקה הישראלית ולעמוד בקו אחד עם סעיף 6ז(1) לחוק עבודת נשים. הסעיף שם מדבר על מצב שבו הבעל זכאי לחופשת לידה, מקום שבו אשתו אינה מסוגלת לטפל בילד מחמת מוגבלות או מחלה או בכפוף לאישור רופא. בעצם ההצעה מבקשת להביא לידי כך שלא רק שתינתן לו חופשת הלידה אלא גם יינתנו לו דמי הלידה על מנת שהמשפחה תוכל להתקיים והמשבר יחלוף בצורה הטובה ביותר.

אני חושבת שמדובר בהצעה שבעצם מביאה את הביטוח הלאומי - -
<היו"ר חיים כץ:>
לא בעצם. הצעה שמביאה את הביטוח הלאומי...
<קארין אלהרר:>
- - הצעה שמביאה את הביטוח הלאומי לעשות את מה שהוא נועד לעשות. הוא נועד לתת רשת ביטחון כלכלי עבור אותם אנשים שזקוקים לכך, ואני חושב שבמצבים המדוברים, מצב שבו האישה אינה מסוגלת לטפל בילד ויש לה בעל שכן מסוגל לעשות זאת, צריך לסייע להם.

<היו"ר חיים כץ:>
אני רוצה להגיד לך קארין, אני בדרך כלל לא מצטרף להצעות חוק של מישהו אחר יוזם. פה כן הצטרפתי כיוזם מסיבה אחת: הצעת החוק הזאת חשובה, ושלא ייראה שקארין עושה את זה בגלל עצמה. היא באה מתוך דאגה לכלל. היא חברת כנסת, היא תסתדר כלכלית. יש כאלה שלא יסתדרו כלכלית והעזרה הזאת עוזרת להם, ושיהיה ברור פה לפרוטוקול, שהיא עושה את זה בגלל שמה לעשות, אנחנו חברי הכנסת מחוקקים מהחיים, ולפעמים אנחנו לא שמים לב לדברים עד שזה לא בא על בשרנו. וכשזה בא על בשרנו אנחנו רואים כל מיני עוולות שקורות במשק הישראלי. קארין ראתה את העוולה הזאת ואמרה למה? יש לי הזדמנות גדולה לתקן את הענין הזה, אז שאף אחד לא יחשוב שזה בגלל מצבה, והיא רוצה לעזור לכל אלה שנזקקים והיא הפכה להיות הפה שלהם, כמו של עוד הרבה אזרחים במדינת ישראל. 

ולכן, אם יש פה מישהו שחולק עלינו ורוצה להגיד משהו, שיגיד.

י<יעקב מרגי:>
אני רוצה לשאול משהו: אם זכור לי, אני חושב שהמדינה מאפשרת לבעל לצאת לחופשת לידה.

<היו"ר חיים כץ:>
זה לא אותו דבר, מדברים על מענקים.

<קארין אלהרר:>
בלי דמי לידה.

<יעקב מרגי:>
זה היה בלי דמי לידה?

<מיקי רוזנטל:>
בדיוק. תכף תשמע ותבין. 

<היו"ר חיים כץ:>
אם היא היתה זכאית והיא לא לקחה, הוא היה מקבל. מאחר ויש לה קצבת נכות לצורך הענין, אם יש לה קצבאות אחרות אומרים: יש לך מספיק. אין כפל קצבאות, אין פה, אין שם. 
עכשיו אנחנו נשמע את אלה שמתנגדים.

<יעקב מרגי:>
לא סיימתי את שאלתי: זה במצב שהאישה משתכרת ועובדת, נכון?

<קארין אלהרר:>
שהיא מקבלת דמי לידה.

<יעקב מרגי:>
- - בא נאמר שהיא נכה והיא לא הועסקה ולא מועסקת, ובעלה עכשיו צריך לעזוב את העבודה כדי... החוק הזה מטפל בזה?

<היו"ר חיים כץ:>
זה בדיוק החוק הזה.

<יעקב מרגי:>
אני בכוונה שאלתי כדי להוביל שזה אפילו לא מכוון לקארין.

<היו"ר חיים כץ:>
יפה לך, אהבתי אותך. אני אוהב את הגישה שלך, אני אוהב את איך שאתה מתנהל. אתה בסדר.

<קארין אלהרר:>
אדוני היושב ראש, נורא חשוב לי לציין לפרוטוקול שלשמחתי, אני לא זכאית לקצבת נכות כללית ולכן, החוק הזה לא מדבר עלי. הצעת החוק הזאת מבוססת על פניה - -
<היו"ר חיים כץ:>
ואפילו שלא יחשבו.

<קארין אלהרר:>
- - למען הסר ספק שהדבר לא קשור אלי, הצעת החוק מתבססת על מקרה שהגיע אלי מהקליניקה במרכז למשפט ועסקים ברמת-גן, הקליניקה לשוויון. נמצאת כאן מנהלת הקליניקה ואשמח שהיא תתאר את הדברים.

<היו"ר חיים כץ:>
תגידי, את רוצה להעביר את הצעת החוק היום?

<קארין אלהרר:>
מאד.

<היו"ר חיים כץ:>
כן, גברתי.
<יעל מינץ:>
אני יועצת שר הרווחה לענייני ביטוח לאומי. אני כאן להציג את עמדת השר – הוא תומך לחלוטין בהצעת החוק.

<היו"ר חיים כץ:>
אבל אני שאלתי אם יש מישהו שמתנגד.

<יעל מינץ:>
לא, אחרי זה.

<היו"ר חיים כץ:>
אז אם זה תומכים, זה בסדר.
<מיכל מזוז:>
אני מהמוסד לביטוח לאומי.

<היו"ר חיים כץ:>
דב לא רוצה לדבר?

<דב בארי:>
דב ידבר אחרי ביטוח לאומי.

<היו"ר חיים כץ:>
דב יבקש לדבר. דייק.

<מיכל מזוז:>
המוסד לביטוח לאומי תומך במציאת פתרון למצב אותו תיארה חברת הכנסת אלהרר. יחד עם זאת, אנחנו הצענו הצעה חלופית היות ואנחנו סבורים שבהצעה שהועלתה כעת עולים קשיים. הקושי העיקרי הוא בעצם התכלית שלשמה ניתנת גמלת דמי הלידה כאשר דמי הלידה, התכלית שלהם לבוא ולהחליף שכר שקיבלה עובדת עד ליציאתה לחופשת הלידה ולצורך הטיפול בילדה. ופה אנחנו בעצם באים בהתאם להצעת החוק - - סליחה על ה"בעצם".

<היו"ר חיים כץ:>
וואלה, זה השתרש בציבור ותחשבי על המילה הזאת שאין בה כלום. תגידי את המשפט בלי זה, זה אותו משפט.

<יעקב מרגי:>
"בעצם", זה בא בעיצומו של יום. זה שיבוש שהושרש.

<מיקי רוזנטל:>
אנחנו לא רוצים לעכב עכשיו לקארין את החקיקה. אני בהזדמנות אסביר לך למה המילים האלה "כאילו" ו"בעצם" השתרשו בשפה. זה מאפשר - -

<היו"ר חיים כץ:>
אם אתה אומר 76 פעם במשפט אחד "בעצם", זה נראה שזה בעצם. אני לא יודע איזה עצם, אני רוצה את הבשר נטו, בלי עצמות.

<מיקי רוזנטל:>
בואו נמשיך, אנחנו חייבים להעביר את החוק.

<מיכל מזוז:>
- - התכלית לשמה נתנה הגמלה, כמו שאמרתי, להחליף את השכר אותו קיבלה היולדת בטרם יצאה לחופשת הלידה. הצעת החוק, כפי שהיא היום, קובעת שיינתנו דמי לידה לבן זוג של יולדת שלא צברה תקופת הכשרה קודם לכן, ובכל זאת, הוא יהיה זכאי לדמי לידה. - -
<היו"ר חיים כץ:>
ומה אתם מציעים?

<מיכל מזוז:>
- - אנחנו הצענו פתרון בדמות  תשלום מיוחד ליולדת שהיא נכה בשיעור של 75 אחוז ככושר להשתכר, כאשר זה לא יהיה תלוי בבן זוג. אז היא בעצם תוכל לקבל קצבה מיוחדת במשך 3 חודשים - - 
<היו"ר חיים כץ:>
דברי אתי בכסף. אני לא מבין במספרים כשאת אומרת  לי אחוזים, דברי אתי בכסף. כמה היא גדלה פה, כמה אתם נותנים.
<מיכל מזוז:>
היא 30 אחוז מהשכר הממוצע, שזה בעצם עומד היום על כ-2800 שקלים.
<היו"ר חיים כץ:>
וככה כמה היא תקבל דמי לידה?

<מיכל מזוז:>
במקביל, היא תמשיך לקבל כמובן את קצבת הנכות.

<היו"ר חיים כץ:>
כמה היא תקבל דמי לידה מקסימאליים?

<מיכל מזוז:>
לפי הצעת החוק של חברת הכנסת, דמי הלידה יגזרו מהשכר של בעל הזוג.
<יעקב מרגי:>
יש לי שאלה על מהות החוק, אני שואל או חולק על מהות החוק: מהות החוק דמי לידה, אני רוצה לשאול עכשיו, אני זהיר: זה בא לאפשר ליולדת לחזור לעצמה או לאפשר ליולדת לטפל בנולד?
<מיכל מזוז:>
לשתי המטרות שאתה כיוונת אליהן.

<יעקב מרגי:>
אז זה נוגד את החוק.
<מיקי רוזנטל:>
גברתי, הביטוח הלאומי בדק בכמה נשים מדובר בשנה בערך?

<מיכל מזוז:>
לגבי הצעת החוק של חברת הכנסת אלהרר, יש לנו קושי לאתר את הנתונים היות והצעת החוק מדברת רק על נכות שנמצאות בתוך מערכת הביטוח הלאומי. אם אנחנו מכוונים להצעת החוק שהוצעה על ידינו, משמע תיקון סעיף 62 לחוק - -
<היו"ר חיים כץ:>
גברתי, אתם עובדים תחת הממשלה?

<מיכל מזוז:>
בוודאי.
<היו"ר חיים כץ:>
אתם דיברתם עם השרים?
<מיכל מזוז:>
אנחנו קיימנו התייעצות בהתאם להחלטה - -
<היו"ר חיים כץ:>
אבל השרים אישרו את זה בוועדת שרים.
<מיכל מזוז:>
בוועדת השרים - -

<היו"ר חיים כץ:>
הם לא הבינו מה שהם אומרים. הבנתי.
<מיכל מזוז:>
ההצעה אושרה בכפוף לתיאום עם חברת הכנסת, בכפוף לתיאום עם משרד הרווחה ומשרד האוצר.
<היו"ר חיים כץ:>
אבל עומדת פה נציגת שר הרווחה ואומרת: תומכת אני.

<יעל מינץ:>
הוא גם אתמול דיבר עם ביטוח לאומי והבהיר את עמדתו.
<היו"ר חיים כץ:>
עומדת פה נציגת שר הרווחה. בואו, אני רוצה להבין אחת ולתמיד - -
<מיקי רוזנטל:>
לא תבין אף פעם.

<היו"ר חיים כץ:>
אני אבין. בסוף אני אבין. השר כפוף אליכם או שאתם כפופים לשר?
<מיכל מזוז:>
אני מביאה כאן את העמדה של המוסד לביטוח לאומי.
<היו"ר חיים כץ:>
אז אומרת ששר הרווחה לא מבין מה הוא אומר.

<מיכל מזוז:>
חלילה וחס.

<היו"ר חיים כץ:>
אבל זה מה שאת אומרת. אומרת פה נציגתו ששר הרווחה, גם אתמול, דיבר עם הביטוח הלאומי והוא תומך. מאיפה אתם לוקחים, מאיפה אתם שואבים את הכוח לבוא ולהגיד: השר לא מבין, אנחנו מתנגדים. זה מה שתגידי לי. אומר השר, עומד פה השר, היא נציגתו ואומר: תומך אני, מקבל אני. מאיפה אתם שואבים את הכוח להגיד שהשר לא מבין, אנחנו מתנגדים?
<מיכל מזוז:>
אדוני, אני לא אומרת שאנחנו מתנגדים. מה שאני אומרת זה שיש קשיים - -
<היו"ר חיים כץ:>
יפה. אז אמרתי קודם אם יש מי שמתנגד, רוצה לדבר, את הרמת את היד. זאת אומרת, את מתנגדת.

<מיכל מזוז:>
אדוני, מה שאני אומרת זה שאני, כנציגת המוסד לביטוח לאומי, כפופה להחלטות המנהלה. המוסד לביטוח לאומי - -
<היו"ר חיים כץ:>
ולא כפופים לשר? למי כפוף הביטוח הלאומי? אני רוצה להבין. תראי, את לא נותנת פה מונולוג, את תסבירי שאנחנו נבין. למי כפוף הביטוח הלאומי?

<מיכל מזוז:>
אדוני, אני מבינה את מה שאתה אומר - -

<היו"ר חיים כץ:>
לא, תעני לי למה שאני שואל.

<מיכל מזוז:>
אדוני, המוסד לביטוח לאומי אמנם כפוף לשר הרווחה. יחד עם זאת - -

<היו"ר חיים כץ:>
לא, חשבתי שלשר האוצר. עכשיו אני יודע שהוא כפוף לשר הרווחה.

<מיכל מזוז:>
- - אני נשלחתי לכאן כנציגת המוסד לביטוח לאומי ואני באה להגיד את החלטת המנהלה: אנחנו תומכים בהצעה וברעיון שהיא מבקשת לקדם. יחד עם זאת, אנחנו סבורים שיש בהצעה הזאת קשיים, ולפיכך אנחנו הצענו הצעה חלופית, כפי שציינתי.
<מיקי רוזנטל:>
אדוני, יש לי הצעה לסדר לפני שנשמע את נציג האוצר: אם כך, לאור מה שנאמר שנעביר את זה בקריאה ראשונה, - - 

<היו"ר חיים כץ:>
ברור, ברור. קודם כל, אני מודה לך וזה בסדר.

<מיקי רוזנטל:>
אני לומד.

<היו"ר חיים כץ:>
אתה אוצר או ביטוח לאומי?

<דב בארי:>
אני מהאוצר, אני מרכז את תחום רווחה וביטוח לאומי.

<היו"ר חיים כץ:>
ומה אומר שר האוצר שתומך בחוק?

<דב בארי:>
עוד פעם, אני אבוא ואגיד כך: מטרת הצעת החוק, כמו שאמרה פה נציגת הביטוח הלאומי, באה לתקן לקונה, והיא חשובה. גם במספר פגישות שערכתי בשבועיים האחרונים עם חברת הכנסת המציעה - -
<היו"ר חיים כץ:>
למה לא ערכת אתי פגישות? אני גם רשום ביוזמים.
<דב בארי:>
הבחנתי בזה רק היום בבוקר, אני מוכרח להגיד. קארין יזמה אז...
<היו"ר חיים כץ:>
ואני לא יזמתי? 

<דב בארי:>
לא, אתה יזמת גם.
<היו"ר חיים כץ:>
אז למה אתה לא פונה אלי?
<דב בארי:>
כבוד היושב ראש, אני אבוא ואגיד ככה לענייננו: נכון שיש בעייתיות במצב הנוכחי. יש כרגע מחלוקת לענין איך אנחנו הולכים לפתור את הנושא הזה, וזה לא בהכרח מחלוקת על הסכומים. זה מחלוקת עקרונית על מה המתווה הנכון לפתור את הסוגיה הזאת. בסופו של דבר, ודעתי לדעת כל הצדדים, הפתרון דורש מספר דברים: דבר ראשון, הוא דורש כנראה תיקון של החוק. דבר שני, אנחנו מדברים על איזה שהוא סיוע כספי לאותו משק בית שצריך עזרה באותה תקופה, שכיום החוק לא נותן מענה מבחינת הסיוע הכספי שהוא נותן למשק הבית. למה הוא לא נותן מענה? כי הוא לא מאפשר לבן הזוג לצאת ולקחת את דמי הלידה. דבר שלישי, הפתרון שמוצע, וזה מה שאנחנו רוצים, להגיע לאיזה שהוא מתווה שמהווה חלף שכר עבור הבעל, שמאבד את ימי עבודתו. אלה שלושת העקרונות - -
<היו"ר חיים כץ:>
שמע מה אני מציע לך, נציג האוצר-ביטוח לאומי, סביר להניח גם שתקבל את זה: אנחנו נעביר את זה היום בקריאה הראשונה וגם חברתי, קארין, וגם אני, ואם המציעים האחרים ירצו גם נתכנס ונדבר ואני מקווה שנצליח לשכנע אתכם. אנחנו לא רוצים לכפות עליכם הר כגיגית. אנחנו רוצים שזה יבוא בהסכמה וזה יעבור טוב, ולא משנה איך שיקראו לילד רק שיהיה ילד ושיתנו את הכסף ושיהיה בריא. אז אנחנו נעביר את זה היום קריאה ראשונה, בתמיכתכם. נקיים דיונים כשהמגמה תוך חודש לסיים את החוק בקריאה השנייה והשלישית. קחו את זה בחשבון.

<דב בארי:>
אפשר כבוד היושב ראש?

<היו"ר חיים כץ:>
אתה חושב שזה נחוץ? בשביל מה?
<דב בארי:>
אני אשאל וכבוד היושב ראש, אתה תחליט: מובן לי שזה מה שהוועדה רוצה לעשות ואני מקבל את ההחלטה והוועדה כמובן תצביע על הנושא הזה. יש כמה דברים שחשוב לי להגיד לפרוטוקול, אם אפשרי – אפשרי ואם לא, אשמור את זה לשנייה ולשלישית.

<היו"ר חיים כץ:>
אפשרי, אני אתן לך להגיד את זה לפרוטוקול עכשיו, ואם תרצה גם בשנייה ובשלישית, תוכל להגיד את זה גם בשנייה ובשלישית.
<דב בארי:>
אני מקווה שבשנייה ובשלישית כבר נגיע לפשרה. מה שאני רוצה לבוא ולהגיד במשפט אחד: עוד פעם, בסופו של דבר, המחוקק עלה פה על בעיה. הפתרון צריך להינתן במסגרת תיקון חוק, במסגרת זה שניתן סיוע כספי לאותו משק בית בעייתי ובמתווה של חלף שכר עבור הבעל שמאבד את - -
<היו"ר חיים כץ:>
אמרת את זה.

<דב בארי:>
אוקי. אני רוצה להגיד שבדיונים שקיימנו עם חברת הכנסת קארין אלהרר, ולקראת שנייה ושלישית גם אותך נכניס לעניינים - -
<היו"ר חיים כץ:>
אם אתה רוצה.

<דב בארי:>
- - אם ירצה המציע המצטרף. ומה שאני אומר, בסופו של דבר יש לנו מתווה, ואני מקווה שהמתווה הזה עונה לדרישות שהעלו פה הבעיות. אולי לא אחד לאחד תואם אבל הוא תואם את הדרישות והפתרונות שהצגתי, ונסייע.

<היו"ר חיים כץ:>
עוד מישהו רוצה להגיד פה משהו?
<איה דביר:>
אני ממשרד המשפטים. בהמשך להצעה של יושב הראש, אני מבינה שקורם עור וגידים. בהכנה לשנייה ולשלישית צריך להתייחס גם לשיקולים של שוויון, שברור שההצעה נחוצה וצריך למצוא פתרון שיאפשר לגבר שהוא המטפל העיקרי לילד להיעדר מעבודתו ולהגיע הביתה כדי לטפל בילד שנולד.

<היו"ר חיים כץ:>
להישאר בבית לא להגיע הביתה.

<איה דביר:>
נכון, להישאר בבית. יש בהסדר הזה שיקבע שני היבטים של שוויון שצריך לחשוב עליהם: 1. יולדות חד-הוריות עם מוגבלות שבעצם אין להן בן זוג - -
<היו"ר חיים כץ:>
בואי תקשיבי, אני רוצה להסביר לך משהו בחיים, קחי את זה בשביל עצמך: אם אנחנו נעלה את כל הבעיות עכשיו, לא נקבל כלום. מה שאת מעלה עכשיו זה סיבה טובה לאוצר להגיד: מתנגד אני. בואי נעשה סדק בקיר ואחר כך נבוא ונחצוב עוד קצת ונרחיב את הסדק ונבוא לעוד אוכלוסיות. לא צריך להגיד הכל בבת אחת. תשמרי לך כמה דברים שאת רוצה להגיד.
<איה דביר:>
- - אני לא חולקת על האסטרטגיות. אני כן חושבת שכשעושים איזה שהוא תיקון בהקשר הזה, צריך לדאוג שהוא ייצור אפליות חדשות, שלא היו קודם לכן ואני מבקשת שכן ניתן על זה את הדעת.

<מיקי רוזנטל:>
אני אצטרף להצעה הנוספת.

<דבי שדה:>
אני מהקליניקה לשוויון ולזכויות אדם. כפי שציינה חברת הכנסת קארין אלהרר, אנחנו פנינו לחברת הכנסת בעקבות מגוון של מקרים שהגיעו אלינו. אני רק רוצה לציין מבחינה מקצועית ואולי לחדד - -
<היו"ר חיים כץ:>
לא צריך, לא צריך. סוף מעשה במחשבה תחילה.

<דבי שדה:>
אני חשבתי היטב, - - 

<היו"ר חיים כץ:>
אנחנו כבר בלהעביר את זה, עכשיו חשבת שצריך להעביר את זה אחרת. הבנתי.

<דבי שדה:>
לא, לא להעביר אחרת רק לציין שחברתי מהביטוח הלאומי ציינה שבעצם הצעת החוק סותרת את ההיגיון הביטוחי ואני רק רוצה להסב את תשומת הלב של חברי הוועדה לזה שהצעת החוק לא מתייחסת לסעיף קטן (ב). היינו, הבעל, בן הזוג, כן משלם דמי ביטוח לאומי. הוא עובד, משלם דמי ביטוח לאומי, הוא מבוטח. וברגע הקשה הזה, שאשתו לא מסוגלת לטפל בתינוק והוא יוצא לטפל בתינוק - -
<היו"ר חיים כץ:>
ואם הוא לא משלם ביטוח לאומי?

<דבי שדה:>
זו אולי הצעת חוק אחרת אבל כרגע, הצעה שמונחת בפני הוועדה, הוא אמור להיות זכאי מכוח זה שהוא מוציא מהמשכורת שלו את הכסף.

<היו"ר חיים כץ:>
תאמיני לי, כשאנחנו רוצים לסגור דברים בחקיקה אז לא צריך לדבר כל כך הרבה.
<דבי שדה:>
דמי הביטוח הלאומי משולמים - -

<היו"ר חיים כץ:>
תקשיבי: אמרתי לך – סוף מעשה במחשבה תחילה. כשאנחנו רוצים לשפר כמה מצבים אז באים כל עורכי הדין ורוצים להראות כמה הם יודעים וכמה הם חכמים, ויש ציבור שנפגע.
<מיקי רוזנטל:>
תלכי לערך "תיקון עולם" בוויקיפדיה ותביני איך מתקנים את העולם.

<דבי שדה:>
בסדר, אקרא וויקיפדיה לקראת הקריאה השנייה והשלישית.
<היו"ר חיים כץ:>
הבנת מה אמרתי? הבנת. אנחנו רוצים לעזור לעוד אנשים. זה שאת לא רוצה, זה בסדר. אנחנו פה לעזור למקסימום אנשים.

<דבי שדה:>
לכן אתם חברי הכנסת ואני רק...

<היו"ר חיים כץ:>
את לא הייתי צריכה להגיד את מה שאמרת.

<ענת מימון:>
מקריאה: "הצעת חוק הביטוח הלאומי (תיקון – דמי לידה לעובד שבת זוגו אינה מסוגלת לטפל בילד מחמת נכות או מחלה), התשע"ג-20013. תיקון סעיף 49. 1. בחוק הביטוח הלאומי [נוסח משולב], התשנ"ה-1995, בסעיף 49(ה)(1), פסקת משנה (ג) – תימחק." זו הפסקה שלמעשה דורשת זכאות של האישה לדמי הלידה.
אני צריכה עלות תקציבית כדי לפרסם את - -
<היו"ר חיים כץ:>
אין עלות תקציבית, הממשלה הסכימה. 

<ענת מימון:>
אבל אני צריכה לכתוב מה העלות של ההצעה.

<היו"ר חיים כץ:>
הם לא יודעים.
<מיקי רוזנטל:>
אני בכוונה שאלתי, ולא במקרה שאלתי.
<מיכל מזוז:>
לפחות 16 מיליון.
<היו"ר חיים כץ:>
כמה? 16 מיליון. אז אם את מדברת, אנחנו מבקשים לדעת את מספר האנשים שהם פוטנציאלית יכולים לקבל. 

<מיקי רוזנטל:>
שאלתי אותך קודם ולא באקראי שאלתי אותך את השאלה הזאת.

<היו"ר חיים כץ:>
אנחנו מבקשים ממך נתונים מספריים בכתב על כמות האנשים שפוטנציאלית, על רמת השכר של הבעל, מאיפה שאבתם את המספרים בשביל שלא תבואו ותזרקו. אגיד לך למה אני אומר את זה: לאחרונה הגשתי הצעת חוק שה-מ.מ.מ. קבע עלות מוערכת של 350 אלף, ובא האוצר ואמר מיליון שמונה מאות. פי 6. אם את לא תלכי פי 6 אלא רק פי 3, אז הצעת החוק בשום מצב לא תהיה תקציבית - -
<מיכל מזוז:>
אדוני, אני זוכרת את הצעת החוק.
<היו"ר חיים כץ:>
אז תביאי את הנתונים המספריים לוועדה ואני מקווה שתעשי את זה בשבוע הקרוב, כמה בעלים מרוויחים.
<מיקי רוזנטל:>
אבל כתוב בפרוטוקול שלפני 10 דקות היא אמרה שאין לה נתונים.

<מיכל מזוז:>
לא, סליחה, אני רוצה לחדד: מה שאמרנו זה שיש לנו נתונים לגבי הנחות שנמצאות בתוך מערכת המוסד לביטוח לאומי - -
<היו"ר חיים כץ:>
בסדר, תביאו את הכל. תביאו את המשכורות של הבעלים, את הנגזרות של הביטוח הלאומי, את הכל. אם יש לכם הערכה כמה נשים כאלה יכנסו להיריון ומתי הן ילדו. אנחנו רוצים להבין מאיפה אתם שולפים מספרים. 
אי לכך, אנחנו נעבור להצבעה על מה שהוקרא כהכנה לקריאה הראשונה. קארין מחליפה את עדי קול.
הצבעה

בעד – 4
נגד – אין 

נמנעים – אין

ההצעה אושרה.

<היו"ר חיים כץ:>
כל ארבעת חברי הכנסת שנמצאים פה אישרו את הצעת החוק לקריאה הראשונה והיא תעלה במליאה, אני מקווה שהיא תעבור מהר למליאה ואנחנו נכין אותה לשנייה ושלישית.
תודה רבה. הישיבה נעולה.

<הישיבה ננעלה בשעה 10:33.>
